Morten Svendsen

Morten Luther Svendsen (født 15. juli 1877 i Molde, død 14. januar 1959) var en norsk dirigent og musiker. Han var utdannet i Leipzig og studerte sang, klaver og direksjon. I 1909 grunnla han Trondheim Symfoniorkester, som han ledet fram til 1918 samtidig som han var kapellmester ved Trondhjems Nationale Scene i årene 1911–1922. Han ledet flere kor i byen, blant annet Trondhjems Studentersangforening, og satte opp operaer og operetter.

Han dro til Tyskland på 1920-tallet og virket der som sangpedagog og orkesterdirigent. I perioden 1932–1939 var han dirigent for Städtisches Filharmonisches Orchester i Aachen, der han også grunnla en sangskole sammen med kona, sangeren Valentine Rostin. Rostin var søster av Victoria Bachke, grunnleggeren av Ringve Museum. Svendsen skreiv ellers en del sanger og klaverstykker. Han returnerte til Norge ved krigsutbruddet i 1939 og underviste sang i hjemlandet til 1952. Svendsen ledet igjen Trondheim Symfoniorkester på sin 80-årsdag høsten 1957.

Morten Svendsen var sønn av vekkelsespredikanten Faste Svendsen (født 1842 i Haltdalen) og Gurine Pedersdatter Norum fra Levangerområdet. Han er gravlagt på Lade i Trondheim.

Referanser

Kilder 
 
 

Personer fra Molde kommune
Norske dirigenter
Norske komponister